《再次韵柏桐轩》
宋代·陈棣

修垣蔽轩楹，如观坐井天。
高人为披豁，物趣俱森然。
柏桐伍蒿莱，混迹几岁年。
俄惊俯丹楹，况得依臞仙。
佳名一品题，好语万口传。
高参溜雨句，美并朝阳篇。
抡才稽片牒，横陈榱栋边。
论功及乃祖，屡荐薰风弦。
谦居髯松下，优在良梓前。
荆徐人贡时，曾不数樟楩。
固殊上林木，虞衡日量诠。
且异温室树，衣冠时绕旋。
此方安静僻，所欲唯生全。
植物贵遂性，凭君较愚贤。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。